Vladimír Ledecký

PhDr. Vladimír Ledecký (* 14. február 1966, Levoča) je slovenský politik, poslanec Národnej rady SR a bývalý štátny tajomník na Ministerstve investícií, regionálneho rozvoja a informatizácie Slovenskej republiky. Bol členom predsedníctva strany ZA ĽUDÍ, kde pôsobil ako garant pre oblasť regionálneho rozvoja. Od roku 1998 do roku 2020 bol starostom Spišského Hrhova, v rokoch 2005 až 2022 zároveň pôsobil ako poslanec Prešovského samosprávneho kraja. V súčasnosti je členom poslaneckého klubu SaS.
Životopis.
Ledecký sa narodil v roku 1966 v Levoči a pochádza zo Spišského Hrhova, aktuálne pôsobí v Bratislave. 21 rokov bol starostom Spišského Hrhova. Vyštudoval sociálnu prácu na Univerzite Konštantína Filozofa v Nitre. Bol taktiež poslancom Vyššieho územného celku v Prešove. Napísal štyri knihy a je tiež spoluautorom desiatich publikácií o sociálnom podnikaní v znevýhodnených skupinách. 
Politická kariéra.
Komunálna a regionálna politika.
Ledeckého pôsobenie v komunálnej politike je spojené primárne s obcou Spišský Hrhov v okrese Levoča. Starostom obce sa stal v roku 1998 a mandát zastával v šiestich po sebe nasledujúcich volebných obdobiach. 
V komunálnych voľbách v roku 1998 kandidoval s podporou strán KDH, SOP a SDĽ ako jediný kandidát. V roku 2002 bol zvolený opäť ako jediný kandidát, tento raz s podporou koalície strán KDH, SDKÚ, SDĽ a ANO. V roku 2006 kandidoval opäť bez protikandidáta a získal 401 hlasov, s podporou strán ĽS-HZDS, SDKÚ-DS a SMER-SD. 
V roku 2010 mal vo voľbách starostu prvý raz protikandidáta, avšak ako nezávislý kandidát presvedčivo zvíťazil so 428 hlasmi (79,9 %). V voľbách v roku 2014 opäť bez protikandidáta zvíťazil, keď získal ako nominant strán KDH, SDKÚ-DS a SMER-SD 450 hlasov.
Ledeckého posledné volebné víťazstvo v Spišskom Hrhove nastalo v roku 2018, kedy vo voľbách kandidoval ako nezávislý a jediný kandidát a získal 490 hlasov. V súvislosti s kandidatúrou v parlamentných voľbách v roku 2020 ohlásil v januári 2020 Ledecký, že sa vzdá mandátu starostu Spišského Hrhova. V prípade neúspechu po voľbách plánoval založiť sociálny podnik. Na poste starostu ho nahradila poslankyňa Zuzana Kučerová.
Ledecký sa stal známym na Slovensku i v zahraničí najmä vďaka príkladnej práci s rómskou komunitou. O práci starostu Ledeckého v Spišskom Hrhove písali aj v The New York Times na titulnej strane. Americké noviny písali, že obec je príkladom prosperity aj vďaka integrácii Rómov a vyzdvihli najmä dostupnosť tečúcej vody a elektrickej energie, na rozdiel od iných východoslovenských obcí. Počas 21 rokov v úrade sa mu podarilo sfunkčniť všetky obecné budovy, školy a zároveň naštartovať viaceré úspešné projekty. Obec pod jeho vedením získala mnoho ocenení, akými sú napríklad Starosta roka, Dedina roka alebo Cena EÚ za rómsku inklúziu a mnohé ďalšie.
Okrem funkcie starostu bol Ledecký tiež od roku 2005 štvrté volebné obdobia poslancom zastupiteľstva Prešovského samosprávneho kraja. V roku 2005 bol zvolený ako nominant strán SMER-SD, HZD a ANO, keď získal v okrese Levoča 1 376 hlasov. V roku 2009 mandát za okres Levoča obhájil s 1 620 hlasmi ako nominant strán SMER-SD a ĽS-HZDS. V roku 2013 bol zvolený za poslanca za okres Levoča za stranu SMER-SD. Získal 2 034 hlasov. V roku 2017 bol opätovne zvolený, tentoraz ako nezávislý kandidát, keď získal 2 489 hlasov. Vo voľbách 2022 kandidoval ako nominant strán KDH, Sme rodina, SaS, ZA ĽUDÍ. Získal 2 103 hlasov a mandát po 17 rokoch neobhájil.
Poslanec a štátny tajomník.
V roku 2019 bol Ledecký jedným zo zakladajúcich členov novovznikajúcej strany bývalého prezidenta Andreja Kisku, ZA ĽUDÍ. Na jej ustanovujúcom sneme (28. septembra 2019 v Košiciach) bol zvolený za podpredsedu strany. V parlamentných voľbách v roku 2020 kandidoval z 5. miesta kandidátky ZA ĽUDÍ a dostal sa do parlamentu ako poslanec tejto strany. Vo voľbách získal 24 422 preferenčných hlasov a po zohľadnení prednostného hlasovania skončil na 5. mieste v strane. Od júla 2020 bol štátnym tajomníkom pre regionálny rozvoj na novovzniknutom Ministerstve investícií, regionálneho rozvoja a informatizácie SR. Začiatkom apríla 2021 Ledecký z postu štátneho tajomníka odstúpil na vlastnú žiadosť, "„pretože nenašiel vo vedení ministerstva podporu pre svoje zámery“" a uplatil si späť mandát poslanca Národnej rady. 
V septembri 2021 bol členom skupiny poslancov, ktorí vystúpili zo strany ZA ĽUDÍ a v poslaneckom klube SaS vytvorili platformu Za spravodlivé Slovensko. Členom strany SaS sa však nestal. 
Vo voľbách do Národnej rady v roku 2023 kandidoval z 16. miesta na kandidátnej listine strany Sloboda a Solidarita. Získal 16 300 preferenčných hlasov a po zohľadnení prednostného hlasovania skončil na 9. mieste.
Členstvo vo výboroch Národnej rady Slovenskej republiky.
Výbor NR SR pre sociálne veci, predseda (2021 - 2023), člen (od 2023)
Výbor NR SR pre verejnú správu a regionálny rozvoj, podpredseda, (2021 - 2023), člen (od 2023)
Výbor NR SR pre vzdelávanie, vedu, mládež a šport, člen (2021 - 2023)
Výbor NR SR pre ľudské práva a národnostné menšiny, člen (2021 - 2023)
Výbor NR SR na kontrolu činnosti Vojenského spravodajstva (2021 - 2023)
Osobný život.
Ledecký je otcom poslankyne Národnej rady SR Vladimíry Marcinkovej a svokrom hokejistu Tomáša Marcinka. Jeho brat Miroslav Ledecký je od roku 2018 starostom v obci Drahovce v okrese Piešťany.
Dokument.
Časozberný dokument "To ta monarchia" režisérky Vladislavy Sárkány o aktivitách Vladimíra Ledeckého v Spišskom Hrhove mal na Slovensku online premiéru na festivale Jeden svet v roku 2020. Režísérka o dokumente hovorí ako o "„sonde do príbehu obce, ktorá dosiahla svoj vrchol vďaka silnej komunite zaujímavých ľudí na čele so starostom“".